นายกฯ สั่ง “คมนาคม” ตรวจสอบปม “เซ็นทรัล วิลเลจ” ยันไม่เอื้อประโยชน์ฝ่ายใด!
นายกฯ สั่ง "คมนาคม" ตรวจสอบปม "เซ็นทรัล วิลเลจ" ยันไม่เอื้อประโยชน์ฝ่ายใด!
นายกฯ สั่ง "คมนาคม" ตรวจสอบปม "เซ็นทรัล วิลเลจ" ยันไม่เอื้อประโยชน์ฝ่ายใด!
27 ส.ค. 2562

พล.อ.ประยุทธ์ จันทร์โอชา นายกรัฐมนตรี และ รมว.กลาโหม เปิดเผยว่า ได้สั่งการในที่ประชุมคณะรัฐมนตรี (ครม.) ให้ทางกระทรวงคมนาคมและกระทรวงมหาดไทยไปตรวจสอบข้อเท็จจริงการก่อสร้างโครงการเซ็นทรัล วิลเลจ (Central Village) ใกล้พื้นที่สนามบินสุวรรณภูมิ  โดยยืนยันว่าให้ความเป็นธรรมกับทุกฝ่าย และจะไม่เอื้อประโยชน์ให้กับฝ่ายใด
อย่างไรก็ตาม การพิจารณาเรื่องนี้มีความเกี่ยวข้องในหลายภาคส่วน โดยให้กระทรวงมหาดไทยตรวจสอบการก่อสร้างว่าถูกต้องตามกฏหมายผังเมืองหรือไม่ เนื่องจากโครงการดังกล่าวสร้างในพื้นที่สีเขียว บริเวณ ก.1-10 (ประเภทชนบทและเกษตรกรรม) ของผังเมืองสมุทรปราการ มีการขออนุญาตให้ใช้ประโยชน์อย่างถูกต้องหรือไม่
พร้อมกับให้สำนักงานการบินพลเรือน (กพท.) ทำหนังสือสอบถามความเหมาะสมของการพัฒนาพื้นที่เชิงพาณิชย์ขนาดใหญ่ของโครงการดังกล่าวว่าขัดกับเงื่อนไขกฎเกณฑ์การบินขององค์การการบินพลเรือนระหว่างประเทศ (ICAO) หรือไม่
ทั้งนี้ นายกรัฐมนตรี กล่าวว่า ได้เร่งรัดให้สรุปผลการตรวจสอบโดยเร็วและนำข้อสรุปมาหารือร่วมกัน ซึ่งเรื่องใดผิดต้องแก้ไข แต่หากเอกชนทำถูกต้องรัฐบาลก็ต้องอนุญาตไปตามหลักเกณฑ์ ถือเป็นการให้ความเป็นธรรมกับทุกฝ่ายด้วย
ขณะที่วันพรุ่งนี้ผู้บริหารระดับสูง บริษัท เซ็นทรัลพัฒนา จำกัด (มหาชน) หรือ CPN ในฐานะเจ้าของโครงการเซ็นทรัล วิลเลจ ลักชูรี่เอาท์เล็ตระดับโลกแห่งแรกของไทยจะมีการแถลงข่าวความพร้อมก่อนกำหนดเปิดให้บริการในวันที่ 31 ส.ค. 62 นี้ หลังจากมีรายงานข่าวว่าบริษัทยื่นคำขอให้ศาลปกครองกลางมีคำสั่งใช้มาตรการคุ้มครองฉุกเฉินโครงการเซ็นทรัล วิลเลจ ซึ่งได้รับผลกระทบจากการที่ บริษัท ท่าอากาศยานไทย จำกัด (มหาชน) หรือ AOT นำสิ่งกีดขวางบริเวณทางเข้า-ออกหน้าโครงการ